**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

« » \_\_\_\_\_\_\_\_\_\_\_\_\_ N - Ա

**ՀՅՈՒՍԻՍ- ՀԱՐԱՎ ՃԱՆԱՊԱՐՀԱՅԻՆ ՄԻՋԱՆՑՔԻ ՆԵՐԴՐՈՒՄԱՅԻՆ ԾՐԱԳԻՐ-ԾՐԱԳԻՐ 2-Ի ՇՐՋԱՆԱԿՆԵՐՈՒՄ ՁԵՌՔԲԵՐՎԱԾ՝ ԾՐԱԳՐԻ ԿԱՐԻՔՆԵՐԻ ՀԱՄԱՐ ՉՊԱՀԱՆՋՎՈՂ ԱՆՇԱՐԺ ԳՈՒՅՔԸ** ՊԵՏԱԿԱՆ ԳՈՒՅՔԻ ԿԱՌԱՎԱՐՄԱՆ ԿՈՄԻՏԵԻՆ **ԱՄՐԱՑՆԵԼՈՒ ՄԱՍԻՆ**

 **Ղեկավարվելով «**Կառավարչական իրավահարաբերությունների կարգավորման մասին Հայաստանի Հանրապետության օրենքի 5-րդ հոդվածի 5-րդ մասի **պահանջներով,** Հյուսիս-հարավ ճանապարհային միջանցքի ներդրումային ծրագրի- Ծրագիր 2 (ասյուհետ՝ Ծրագիր) Աշտարակ-Թալին ճանապարհահատվածի հողերի օտարման և տարաբնակեցման ծրագրի շրջանակներում որպես Հայաստանի Հանրապետության սեփականություն ձեռքբերված, սակայն Ծրագրի նպատակների համար չպահանջվող անշարժ գույքի **արդյունավետ** կառավարումն ու օգտագործումն ապահովելու նպատակով, Հայաստանի Հանրապետության կառավարությունը որոշում է.

 1. Պետական գույքի կառավարման կոմիտեին ամրացնել սույն որոշման հավելվածում ընդգրկված հողամասերի՝ Ծրագրի իրականացման համար չպահանջվող հատվածները և դրանց վրա առկա անշարժ գույքը:

 2.Սահմանել, որ

 1) սույն որոշման 1-ին կետում նշված տարածքները Հյուսիս-հարավ ճանապարհային միջանցքի ներդրումային ծրագրի- Ծրագիր 2 կարիքների և հանրության այլ գերակա շահերի օգտագործման համար աննպատակահարմար է:

 2) սույն որոշման հավելվածում նշված հողամասերի՝ Ծրագրի իրականացման համար չպահանջվող հատվածների առանձնացման և դրանց նկատմամբ իրավունքների պետական գրանցման հետ կապված ծախսերը կատարվելու են Հայաստանի Հանրապետության կառավարության 2012 թվականի սեպտեմբերի 6-ի թիվ 1140-Ն որոշմամբ «Տրանսպորտային ծրագրերի իրականացման կազմակերպություն» պետական ոչ առևտրային կազմակերպության իրավանախորդ «Հյուսիս-հարավ ճանապարհային միջանցքի ներդրումային ծրագրի իրականացման կազմակերպություն» պետական ոչ առևտրային կազմակերպությանը տրամադրված և ՀՀ կառավարության **2014 թ**վականի հունիսի 12-ի թիվ 603-Ն նորմատիվ որոշմամբ ավելացված Հյուսիս-հարավ ճանապարհային միջանցքի ներդրումային ծրագրի (Տրանշ-2) շրջանակներում Աշտարակ-Թալին ճանապարհահատվածի հողերի օտարման և տարաբնակեցման ծրագրի փոխհատուցման ամփոփ բյուջեի «Չնախատեսված ծախսեր» տողով:

 3. Հայաստանի Հանրապետության տրանսպորտի, կապի և տեղեկատվական տեխնոլոգիաների նախարարին՝

 1) սույն որոշման 2-րդ կետում նշված ծառայությունների գնման պայմանագիրը ստորագրելու օրվանից տասամսյա ժամկետում ապահովել սույն որոշման հավելվածում ընդգրկված հողամասերից Ծրագրի իրականացման համար չպահանջվող հատվածների բաժանումը և գույքային իրավունքների պետական գրանցումը:

 2) Սույն կետի 1-ին ենթակետում նշված գույքային իրավունքների պետական գրանցման օրվանից մեկ ամսյա ժամկետում սույն որոշման 1-ին կետում նշված անշարժ գույքի նախկին սեփականատերերին ծանուցել «Հանրության գերակա շահերի ապահովման նպատակով սեփականության օտարման մասին» Հայաստանի Հանրապետության օրենքի 16-րդ հոդվածի 3-րդ մասի հիմքով Ծրագրի իրականացման համար չպահանջվող հատվածների ձեռք բերման պահանջ ներկայացնելու իրենց իրավունքի մասին՝ սահմանելով պահանջի ներկայացման ողջամիտ ժամկետ՝ բայց ոչ ավել քան ծանությումը ուղարկելուց հետո մեկ տարվա ժամկետից:

 4. Ընդունել ի գիտություն, որ սույն որոշման 3-րդ կետի 2-րդ ենթակետում նշված ժամկետը չի սահմանափակում անշարժ գույքի նախկին սեփականատերերին «Հանրության գերակա շահերի ապահովման նպատակով սեփականության օտարման մասին» Հայաստանի Հանրապետության օրենքի 16-րդ հոդվածի 3-րդ մասի հիմքով Ծրագրի իրականացման համար չպահանջվող հատվածների ձեռք բերման պահանջ ներկայացնելու մինչև տվյալ գույքը այլ անձանց օտարելու համար աճուրդի կամ մրցույթի հայտարարելը: Ընդ որում, սույն կետում նշված պահանջը կարող է ներկայացվել նաև աճուրդի կամ մրցույթի արդյունքում տվյալ գույքը չօտարվելու դեպքում՝ մինչև նոր աճուրդի կամ մրցույթի հայտարարելը:

 5. Հայաստանի Հանրապետության տրանսպորտի, կապի և տեղեկատվական տեխնոլոգիաների նախարարին ու Պետական գույքի կառավարման կոմիտեի նախագահին՝

 սույն որոշման 3-րդ կետի 1-ին ենթակետում նշված ժամկետի ավարտի օրվանից չորսամսյա ժամկետում իրականացնել սույն որոշման 1-ին կետում նշված անշարժ գույքի միավորների հանձնման-ընդունման աշխատանքները՝ հիմք ընդունելով սույն որոշման 1-ին կետում նշված հողամասերի նկատմամբ իրավունքների պետական գրանցման վկայականներում արտացոլված մակերեսները։

 6. Պետական գույքի կառավարման կոմիտեի նախագահին՝ սույն որոշման 3-րդ կետի 2-րդ ենթակետում նշված պահանջների առկայության դեպքում «Հանրության գերակա շահերի ապահովման նպատակով սեփականության օտարման մասին» Հայաստանի Հանրապետության օրենքով սահմանված կարգով ապահովել գույքի գնահատումը:

7. Առաջարկել համայնքի ղեկավարներին՝ համագործակցելով Պետական գույքի կառավարման կոմիտեի և ՀՀ տրանսպորտի, կապի և տեղեկատվական տեխնոլոգիաների նախարարության հետ ապահովել սույն որոշման 1-ին կետում նշված գույքի Հայաստանի Հանրապետության օրենսդրությամբ սահմանված կարգով օտարումը՝ ղեկավարվելով «Հանրության գերակա շահերի ապահովման նպատակով սեփականության օտարման մասին» Հայաստանի Հանրապետության օրենքի 16-րդ հոդվածի 3-րդ մասի պահանջներով:

**ՏԵՂԵԿԱՆՔ – ՀԻՄՆԱՎՈՐՈՒՄ**

**«Հյուսիս-հարավ ճանապարհային միջանցքի ներդրումային ծրագրի-Ծրագիր 2-ի շրջանակներում ձեռքբերված՝ Ծրագրի կարիքների համար չպահանջվող անշարժ գույքը** Պետական գույքի կառավարման կոմիտեին ամրացնելու մասին**» ՀՀ կառավարության որոշման նախագծի ընդունման**

 **1. Իրավական ակտի անհրաժեշտությունը (նպատակը)**

Սույն նախագծի ընդունումը պայմանավորված է ՀՀ կառավարության 06.09.2012 թվականի N 1139-Ն որոշմամբ հաստատված Հյուսիս-հարավ ճանապարհային միջանցքի ներդրումային ծրագրի- ծրագիր 2 Աշտարակ-Թալին ճանապարհահատվածի հողերի օտարման և տարաբնակեցման ծրագրի (ՀՕՏԾ) շրջանակներում ձեռքբերված, սակայն Ծրագրի նպատակների համար չպահանջվող անշարժ գույքերի կառավարումը, տնօրինումը ապահովելու անհրաժեշտությամբ:

 **2.Կարգավորման հարաբերությունների ներկա վիճակը և առկա խնդիրները.**

 ՀՕՏԾ շրջանակներում ՀՀ Արագածոտնի մարզի մի շարք համայնքներում գտնվող՝ Ծրագրի շրջանակներում վերակառուցվող Աշտարակ-Թալին ճանապարհահատվածի օտարման գոտու սահմաններում գտնվող տարածքներն օտարվել են Հայաստանի Հանրապետությանը: Հիշյալ տարածքների նախկին սեփականատերերը ղեկավարվելով «Հասարակության և պետության կարիքների համար սեփականության օտարման մասին» ՀՀ օրենքի 5-րդ հոդվածով (2013 թ. գործող խմբագրությամբ) պահանջել են տվյալ հողամասերի չօտարվող հատվածները ևս օտարել: Արդյունքում, Ծրագրի շրջանակներում օտարվել և որպես ՀՀ սեփականություն գրանցվել են մի շարք անշարժ գույքի միավորներ, որոնց մի մասը Ծրագրի իրականացման համար անհրաժեշտ չէ: Հիշյալ անշարժ գույքի կառավարումը և տնօրինումն ապահովելու նպատակով առաջարկվում է վերջիններս ամրացնել Պետական գույքի կառավարման կոմիտեին:

 Միաժամանակ, «Հանրության գերակա շահերի ապահովման նպատակով սեփականության օտարման մասին» ՀՀ օրենքի 16-րդ հոդվածի 3-րդ մասի համաձայն՝ եթե օտարված սեփականությունը ձեռքբերողի կողմից չի օգտագործվում, կամ այն անհնար կամ աննպատակահարմար է օգտագործել հանրության գերակա շահ ճանաչելու մասին կառավարության որոշմամբ սահմանած հանրության գերակա շահերի ապահովման նպատակով, և եթե կառավարությունն իր որոշմամբ տվյալ սեփականության օգտագործման համար չի սահմանում հանրության այլ գերակա շահ, ապա օտարված սեփականությունը դրա նախկին սեփականատիրոջ պահանջով օտարվում է նրան սույն օրենքի 11-րդ հոդվածի 2-4-րդ մասերով սահմանված կարգով հաշվարկված գնով:

 Վերոգրյալ նորմի պահանջների կատարումն ապահովելու նպատակով, որոշման նախագծով առաջարկվում է ամրացվող անշարժ գույքերի նախկին սեփականատերերին առաջարկել շուկայական արժեքով ետ գնել տվյալ գույքերը և առաջարկը ընդունած անձանց օտարել դրանք ուղղակի վաճառքի ձևով:

 **3. Իրավական ակտի կիրարկման դեպքում ակնկալվող արդյունքը.**

 **Սույն որոշման ընդունման արդյունքում ՀՕՏԾ շրջանակներում ձեռքբերված, սակայն** Ծրագրի նպատակների համար չպահանջվող Հայաստանի Հանրապետության սեփականությունը հանդիսացող անշարժ գույքերը կամրացվեն Պետական գույքի կառավարման կոմիտեին՝ ապահովելով վերջիններիս արդյունավետ կառավարումը, պահպանումը և օգտագործումը:

**ՏԵՂԵԿԱՆՔ**

**«Հյուսիս-հարավ ճանապարհային միջանցքի ներդրումային ծրագրի-Ծրագիր 2-ի շրջանակներում ձեռքբերված՝ Ծրագրի կարիքների համար չպահանջվող անշարժ գույքը** Պետական գույքի կառավարման կոմիտեին ամրացնելու մասին**» ՀՀ կառավարության որոշման նախագծի ընդունման կապակցությամբ պետական բյուջեում ծախսերի և եկամուտների էական ավելացման կամ նվազեցման վերաբերյալ**

 Սույն որոշման նախագծի **ընդունման կապակցությամբ ՀՀ 2019 թ. պետական բյուջեի ծախսերի և եկամուտների էական ավելացում կամ նվազեցում չի առաջանում:**

**Տ Ե Ղ Ե Կ Ա Ն Ք**

**«Հյուսիս-հարավ ճանապարհային միջանցքի ներդրումային ծրագրի-Ծրագիր 2-ի շրջանակներում ձեռքբերված՝ Ծրագրի կարիքների համար չպահանջվող անշարժ գույքը** Պետական գույքի կառավարման կոմիտեին ամրացնելու մասին**» ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ կամ լրացումներ կատարելու անհրաժեշտության վերաբերյալ**

Սույն որոշման նախագիծը այլ իրավական ակտերում փոփոխություններ կամ լրացումներ կատարելու անհրաժեշտություն չի առաջացնում:

**ՑԱՆԿ**

**Իրավական ակտերի, որոնց հիման վրա կամ որոնցից օգտվելով մշակվել է «Հյուսիս-հարավ ճանապարհային միջանցքի ներդրումային ծրագրի-Ծրագիր 2-ի շրջանակներում ձեռքբերված՝ Ծրագրի կարիքների համար չպահանջվող անշարժ գույքը** Պետական գույքի կառավարման կոմիտեին ամրացնելու մասին**» ՀՀ կառավարության որոշման նախագծը**

Սույն որոշման նախագիծը մշակվել է «Նորմատիվ իրավական ակտերի մասին», **«**Կառավարչական իրավահարաբերությունների կարգավորման մասին ՀՀ օրենքների հիման վրա:

**Ց Ա Ն Կ**

**«Հյուսիս-հարավ ճանապարհային միջանցքի ներդրումային ծրագրի-Ծրագիր 2-ի շրջանակներում ձեռքբերված՝ Ծրագրի կարիքների համար չպահանջվող անշարժ գույքը** Պետական գույքի կառավարման կոմիտեին ամրացնելու մասին**» ՀՀ կառավարության որոշման նախագծի հեղինակների (մշակողների)**

Սույն որոշման նախագիծը մշակվել է ՀՀ տրանսպորտի, կապի և տեղեկատվական տեխնոլոգիաների նախարարության կողմից: